4 Jaaka fa re setse re bone mo ditlhogong tse pedi tse di fetileng, maemo a Juda e neng e le mo go one mo motlheng wa ga Habakuke a ne a le maswe tota. Mme gone, Modimo o ne a ka se letle maemo ano a tswelela pele. Jehofa o ne a tla tsaya kgato jaaka a ile a dira mo nakong e e fetileng. Ga go gakgamatse go bo moporofeti yono a ile a kua jaana: “Ao tlhe Jehofa, ke utlwile pego kaga gago. Jaanong ke boifa tiro ya gago tlhe Jehofa”! O ne a kaya eng? ‘Pego kaga Jehofa’ e ne e le hisitori ya ditiro tse di nonofileng tsa Modimo, tse di jaaka se a se dirileng kwa Lewatleng le Lehibidu, kwa nageng le kwa Jeriko. Habakuke o ne a itse ditiro tseno sentle, mme di ne di mmoifisa ka gonne o ne a itse gore Jehofa o ne a tla dirisa maatla a gagwe a magolo gape mo babeng ba gagwe. Fa re bona boikepo jwa batho gompieno, le rona re a itse gore Jehofa o tla dira fela jaaka a ile a dira mo metlheng ya bogologolo. A seo se a re tshosa? Ee! Le fa go ntse jalo, re rapela jaana jaaka Habakuke: “Ako o e tsosolose mo gare ga dingwaga! E kete o ka dira gore e itsiwe mo gare ga dingwaga. E kete o ka gakologelwa go bontsha kutlwelobotlhoko mo nakong ya khuduego.” (Habakuke 3:2, NW) E kete Modimo a ka boa gape a dirisa maatla a gagwe a a gakgamatsang “mo gare ga dingwaga,” mo nakong ya gagwe e a e tlhomileng. Mme ka nako eo, e kete a ka gopola go bontsha kutlwelobotlhoko mo go ba ba mo ratang!